Ooste van DRK raak onrustig – praag.co.za
Meer as 300 mense het in sewe maande van menseslagtings in die onluste geteisterde Noord-Kivu-provinsie­­ deur rebelle van die Allied Democratic Forces (ADF) omgekom­.
'n Woordvoerder van die Kongolese­ weermagoperasie teen die rebelle­ sê een groep guerrillas het 'n weermagpos­ aangeval terwyl 'n ander burgerlikes geteiken het.
Die veiligheidstoestand in die gebied­ het die afgelope week aansienlik­ agteruitgegaan met nog sewe mense wat Vrydag in 'n soortgelyke menseslagting­ op Mavivi gesterf het.
Twee lede van die Verenigde Nasies se vredesmag, MONUSCO, is op 5 Mei in 'n lokval doodgeskiet.
'n Vlugtelingkrisis dreig in die DRK nadat 4000 vlugtelinge uit Burundi die afgelope week in Uvira aangekom het volgens 'n Katolieke nuusdiens. Die hoofstad van Burundi is ongeveer 15 km van die Kongolese stad geleë.
Die Burundiërs vrees dat die krisis in hul land kan eskaleer in 'n golf van geweld, of nog erger, in 'n nuwe burgeroorlog.
Volgens die VN se Hoëkommissaris vir Vlugtelinge, is daar meer as 7000 asielsoekers in die gebiede van Uvira en Fizi in Suid-Kivu.
Skrywer praagGepubliseer op 13 Mei 2015 Kategorieë Internasionale nuus, NuusSleutelwoord DRK, etniese konflik, geweld, Kivu, minerale hulpbronne, MONUSCO, Uganda, VN